Video: Laurika verklap haar gunstelingliedjie van alle tyeLaurika Rauch (Foto: Skermgreep uit die video) Die Afrikaanse sangeres en legende Laurika Rauch vier vanjaar 40 jaar in die Afrikaanse musiekbedryf. Maroela Media het by haar gaan aanklop om die vrae te beantwoord waaroor ons nog altyd wonder. Rauch verklap in dié video wie haar gunsteling- hedendaagse kunstenaar is, dat sy die Bosveld bo die see verkies én wat haar eie gunstelingliedjie van alle tye is. Om haar 40 jaar in die bedryf te vier het sy ŉ versamelstel, Laurika Rauch – 40 jaar, van 14 albums wat sy glo haar loopbaan die beste verteenwoordig vir die publiek beskikbaar gestel. Die versamelstel bevat ook ŉ 15de album, ŉ Versameling, wat spesiaal saamgestel is om liedjies wat nie op die ander 14 albums is nie, ook in te sluit. “Elke boksie bevat ook ŉ boekie van 12 bladsye met foto’s van my asook drie resensies oor my werk van 1979, 1984 en 2017,” vertel Rauch trots. “Ek dink ek skyn die meeste op die verhoog, maar dit is vir my verskriklik belangrik dat daar iets nagelaat moet word en daarom is dit vir my so wonderlik dat ŉ mens albums kan maak.” Die stel is eksklusief beskikbaar op Maroela Media se aanlyn winkel, Die Koöperasie. Daar is slegs 1 000 stelle beskikbaar en sal nie later herdruk word nie. Sowat die helfte van die versamelstelle is reeds binne die eerste vier dae uitverkoop. Die koste beloop R1 265 per stel. Die bedrag sluit nie posgeld in nie. Die verkope van die versamelstel ondersteun ook die Solidariteit Helpende Hand se #StopHonger-veldtog.